La canoteràpia o la teràpia assistida amb gossos (TAP) és un tipus d'intervenció duta a terme per professionals de la salut que incorpora aquests animals a les seves sessions per beneficiar-se precisament de la seva presència i del vincle que es crea amb ells, i que actuïn com a reforçadors, acompanyin i ajudin a mantenir els alts graus de motivació i implicació de les persones, fet que millora la seva adherència al tractament i promou de forma directa la salut mental.Quan parlem d’adolescents amb trastorns de la conducta alimentària, l'estat d'ànim és molt variable i les emocions estan sempre a flor de pell, de manera que interactuar amb els gossos d'aquesta manera els permet, sense prejudicis, vergonya o pressió social, manifestar el seu afecte de forma lliure i espontània. Saben que els gossos no els jutgen i que els accepten a tots incondicionalment, cosa que els permet oblidar-se, encara que sigui per un instant, de la seva realitat i el seu malestar psicològic.El canvi en l'estat d'ànim dels participants en els programes de canoteràpia és un dels aspectes més importants a destacar en aquest tipus d'intervenció. Persones que tenen dificultats per expressar-se, poca iniciativa a participar, dificultats per relacionar-se amb les altres, que es mostren insegures, hostils, i fins i tot desconfiades, aconsegueixen trobar a les sessions de teràpia assistida amb gossos un espai segur, còmode, on preval l'acceptació i sentiment de pertinença, aspectes que afavoreixen l'estat d'ànim positiu i, per tant, la recuperació. Els gossos es converteixen en un punt d'interès comú i d'unió no només entre les persones ingressades, sinó també amb el personal sanitari que hi treballa.